טיטאניס (שם מדעי: Titanis) הוא סוג עוף טורף ענקי נכחד ממשפחת הפורוסרקוסיים שחי לפני 4.9–1.8 מיליון שנה. הטיטניס קיבל את שמו מהטיטאנים של המיתולוגיה היוונית, עקב מראהו הענקי.
בניגוד לרוב בני משפחתו הדרום אמריקאים, הטיטאניס התפתח באמריקה הצפונית (בדרום ארצות הברית) כתוצאה מההחלפה האמריקאית הגדולה. מאובניו נמצאו ב-3 מקומות שונים בפלורידה, ומאובן מטקסס.
עוף זה הזכיר במראה את הפורוסרקוס, אך היה בעל צוואר עבה יותר. הוא הגיע לגובה 2.5 מטרים ושקל מעל 150 קילוגרם. לא נמצאה גולגולת, אך כנראה שהוא היה בעל מקור גדול עם קצה מעוקל ובעל ציצה קצרה בקצה ראשו. הרגליים היו גדולות וחזקות והיו מיועדות לריצה. ייתכן שהעוף הגיע למהירות של 65 קמ"ש, אך ביחס לבני משפחתו היה איטי ומגושם יותר.
הטיטאניס הוא העוף היחיד ממשפחת הפורוסרקוסיים שעבר את מצר פנמה ושרד. אך לפני כן עופות קרובים ממשפחת הבטורניטיים עברו לאמריקה הצפונית, ו-2 סוגים במשפחה הגיעו לגובה 2 מטרים - הבטורניס והפרקראקס. בני משפחה זו נכחדו 15 מיליון שנה לפני שהוא הגיע לאמריקה הצפונית והם מעולם לא נפגשו, אם כי כנראה שהיו קרובים.
למעשה עוף זה היה האחרון שבבני משפחתו והוא נכחד לפני בערך 2 מיליון שנה. הסיבה להכחדתו הייתה כנראה תחרות עם טורפים כמו הסמילודון ומיני זאבים ודובים קדומים אך לא מהאדם, אשר הגיע רק לפני 10,000 שנה לאמריקה.
פלקודוס
פלקודוס (שם מדעי: Placodus) הוא סוג של זוחל ימי נכחד מקבוצת הזאורופטריגיים שחי במימי הטריאס לפני 235–245 מיליון שנה. מאובני היצור התגלו במרכז אירופה (בגרמניה, פולין, צרפת והולנד) ובסין.
היצור הגיע לאורך 2 מטרים, והיה בעל מבנה כבד עם צוואר קצר וגולגולת חזקה בעלת שיני איזמל חזקות שנועדו לאחוז ולעקור דברים קשיחים ומאחוריהם שיניים שטוחות ורחבות שעזרו למעוך אותו. גופם לא הותאם במלואו לחיים בים, והיו להם גפיים של יצורי יבשה. במים הם נעו בעזרת הזנב הארוך וייתכן שהוא חי בדומה ללוטרת הים המודרנית.
ליצור זה היו חוליות רבות, עצמות כבדות ודחוסות ושורת עצמות לאורך עמוד השדרה. מבנה זה עזר ליצור הן בהתגוננות מטורפים והן בהיצמדות לקרקעית הים, שם הוא חיפש צדפות, סרטנים ויצורים דומים עם קונכיות שהוא ריסק בלסתותיו.
ביבשה היצור היה איטי בגלל מבנהו הכבד, כך שרוב זמנו הוא היה במים ואולי עלה לחופים להתחמם או לנוח.
דילונג
דילונג (שם מדעי: Dilong; מקור השם בסינית ופירושו: "דרקון קיסרי") הוא סוג דינוזאור מהקרטיקון התחתון שמאובניו התגלו בתצורת יישיין שבסין בחפירות שנערכו ב-2004 על ידי החוקר שו שינג ועמיתיו. הוא חי לפני 126 מיליון שנה.
אורך המאובן שנמצא הגיע לאורך 1.2 מטרים, אך מעריכים שמדובר בנער ופרט בוגר היה יכול להגיע לאורך 2 מטרים. ככל הנראה הדינוזאור כוסה בנוצות בדומה להרבה תרופודים, אך הנוצות היו סיביות ונועדו לחימום ולא למעוף. מראהו הזכיר את בני משפחת הפרוצרטוזאוריים, וייתכן שהוא היה קרוב שלהם ומאבותיהם של הטירנוזאוריים. לדינוזאור היו שיניים חדות, טפרים גדולים בזרועותיו, ורגליים קצרות וחזקות.
יצור זה היה טורף דו-רגלי מהיר שנע בדומה לגואלונג ברחבי היערות של סין וניזון מחולייתנים קטנים. ייתכן שהוא צד בלהקות.
תרוצפליה
תרוצפליה (שם מדעי: Therocephalia; משמעות השם: "ראשי בהמה") היא תת-סדרה של תראפסידים שחיו בסוף הפרם עד הטריאס התיכון לפני 243–265 מיליון שנה.
יצורים אלה היו בעלי גולגולת גדולות עם שיניים חדות המרמזות על כך שהיו טורפים. הם היו קרובים של הקיינודונטיים, מהם התפתחו היונקים. היו להם מספר מאפיינים של יונקים: שיער על גופם, ומבנה לסתות מורכבות בהם שיניים מותאמות עבור סוג המזון. ישנם עדויות המרמזות על קיומם של שיני ארס אצל כמה מהמינים, כמו האוצמברסיה.
מאובני יצורים אלה נמצאו בדרומה של אפריקה, שם נמצאו רוב המאובנים, בסין, ברוסיה ואף באנטארקטיקה (שבאותה תקופה הייתה לחה וחמימה בהרבה).
רוב המינים נכחדו בהכחדה הגדולה של הפרם-טריאס, אך חלקם הצליחו להגיע עד לאמצע הטריאס, ואז נכחדו עקב שינויי אקלים ותחרות מצד זוחלים מוצלחים יותר, לרבות תראפסידים.
יצורים אלה היו טורפים קטנים מאורך של כמה סנטימטרים ועד 2 מטרים במינים הגדולים כמו הפריסטרוגנתוס ("Pristerognathus").
הרפקטוגנתוס
הרפקטוגנתוס (שם מדעי: Harpactognathus; מילולית: "לסתות לוכדות") הוא סוג של פטרוזאור שחי ביורה העליון. מאובניו התגלו בתצורת מוריסון, בוויומינג.
פטרוזאור זה דמה במראהו לרמפורינקוס האירופאי, וייתכן שהיו קרובי משפחה. הוא הגיע למוטת כנפיים של 2.5 מטר ואורך הגולגולת הגיע ל-280–300 מילימטרים. מבנה הלסת מורכב משיניים דקות וחדות שעזרו ללכוד עצמים קטנים. הלסתות היו בעלות קצה רחב וצורתם ישרה. ייתכן שהיה להם זיז עצם גדול מעל החוטם שלא הגיע לקצה הלסת. ככל הנראה היה לו זנב ארוך.
ייתכן שהיצור דמה לרמפורינקוס וניזון מדגים וטרף מימי לאורך החופים. אפשרות אחרת היא שהוא הותאם לתפוס חולייתנים יבשתיים קטנים עם לסתותיו או אולי היה אוכל-כול דמוי-עורב.
כאמיטאטקסוס
כאמיטאטקסוס (שם מדעי: Chamitataxus) הוא סוג של גירית נכחדת שחיה בסוף המיוקן באמריקה הצפונית. סוג זה הוא אחד מ-3 סוגים של גיריות שחיו באמריקה הצפונית לצד הסוג הנכחד פליתקסידה ("Pliotaxidea") והגירית האמריקאית. סוג זה שייך לתקופות קדומות יותר מקרוביו.
היצור התגלה ב-1935 ממחצבים בחפירות כאמיטה בניו מקסיקו ובה גולגולת כמעט שלמה. על שם החפירות היצור קיבל את שמו. לא התגלה שלד מלא של היצור.
יצור זה חי בערבות המיוקן של דרום אמריקה הצפונית ומעריכים שהוא היה מאוד דומה לגירית האמריקאית החיה. על פי מבנה הגולגולת נראה שהיה טורף שצד יונקים קטנים באמצעות ניביו הגדולים.
אאוקלדוצרוס
אאוקלדוצרוס (שם מדעי: Eucladoceros; מילולית: "קרן מאוד מסועפת") הוא סוג של אייל גדול נכחד שחי בתחילת הפליוקן עד תחילת הפליסטוקן בערבות אירופה, המזרח התיכון ומרכז אסיה, וכמה מאובנים שמשויכים אליו התגלו גם מזרחה עד הודו. הוא מכונה גם אייל סבוך-קרניים.
ליצור היו קרניים ארוכות ומסועפות מאוד שהגיעו לגובה של 1.7 מטר והתפצלו ל-12 סעיפים, מהם קיבל את שמו. הוא הגיע לאורך 2.5 מטרים ולגובה 1.8 מטר. מבנה הגולגולת והשיניים דומה לאיילי העולם הישן, והוא קרוב לאייל הסמבר ההודי. ככל הנראה קרניו הגדולות עזרו לו להילחם בזכרים על נקבות, בדומה לאיילים המודרניים. הפרטים המבוגרים ביותר גידלו את הקרניים הגדולות ביותר.
יצור זה חי בעדרים בערבות וביערות של אירואסיה וניזון מעשבים וצמחייה קרקעית. המאובנים שלו שכיחים בפליסטוקן הקדום של אירופה, כ-2.6 מיליון עד 1 מיליון שנים לפני זמננו.
פרוטופיתקוס
פרוטופיתקוס (שם מדעי: Protopithecus) הוא סוג של קוף קדום ממשפחת קופי העכביש שנמצא בשנת 1838 במערה, ובכמה חפירות במדינת באהיה שבברזיל. הוא חי בתקופת הפליסטוקן.
יצור זה היה קרוב משפחה של קופי העכביש. משקלו המוערך מגיע ל-22.5 קילוגרם, והוא היה הקוף רחב האף הגדול ביותר שנמצא. אורך הגפיים שלו דמה לאורך זרועות קופי העכביש, אך העצמות היו רחבות כפליים. הלסת התחתונה נמתחה מעט קדימה, כך שייתכן שהיה לו "שק עור" בדומה לשאגנים.
היצור חי בין הענפים ביערות הגשם של ברזיל במהלך הפליסטוקן, וייתכן שחי בקבוצות משפחתיות. ככל הנראה הוא ניזון בעיקר מעלים.
סתניקטיס
סתניקטיס (שם מדעי: Sthenictis) הוא סוג של טורף נכחד ממשפחת הסמוריים שחי בתקופת המיוקן לפני 13–9.2 מיליון שנה. הוא התגלה לראשונה ב-1910 בחפירות באורגון, ומאובניו נמצאו ברחבי ארצות הברית ודרום קנדה. מין אחד - "Sthenictis neimengguensis" נמצא גם במונגוליה וסין. רוב המאובנים מכילים עצמות, שיניים ולסתות.
יצור זה היה מאבותיהם של הסמורים הקיימים, קרובם הרחוק של הסמור והדלק, והוא הגיע למשקל של 5–13.7 ק"ג (ישנם שני סוגי דגימות משקל). ליצור היה גוף דק עם רגליים ארוכות וחזקות, והוא חי כנראה על העצים חלק מזמנו. היו לו ניבים קדמיים ארוכים. הוא ניזון מבשר, אך שיניו הותאמו גם לאכילה של מזון צמחי או של חרקים.
היצור חי בדומה לדלקים או סמורים מודרניים ביערות אמריקה של המיוקן.
אח&quot;י עצמאות
טיימלס (סדרה)
טיימלס (באנגלית: Timeless) היא סדרת דרמה ומדע בדיוני אמריקאית העוסקת במסע בזמן שעוקבת אחר הרפתקאותיהם של פרופסור להיסטוריה לוסי פרסטון (אביגיל ספנסר), המהנדס רופוס קרלין (מלקולם בארט) והחייל וויאט לוגן (מאט לנטר) הנוסעים בזמן במטרה לעצור ארגון מסתורי בשם ריטנהאוס המנסה לשנות את מהלך ההיסטוריה האמריקאית דרך מסע בזמן. הסדרה נוצרה על ידי שון ראיין ואריק קריפקי, והמפיקים הראשיים הם ג'ון דייוויס וג'ון פוקס והיא עלתה לראשונה ברשת NBC ב-3 באוקטובר 2016.
ב-10 במאי 2017 ביטלה NBC את הסדרה אחרי עונה אחת. אך כעבור שלושה ימים, בעקבות משא ומתן עם Sony Pictures Television, חידשה את הסדרה לעוד עשרה פרקים - העונה השנייה, אשר עלתה בבכורה עולמית ב-11 במרץ 2018.
ב-22 ביוני 2018 הסדרה בוטלה בשנית אך נשקלה האפשרות להפיק בהמשך סרט שיחתום את העלילה. ב-31 ביולי 2018 NBC הכריזה שסיום עלילת הסדרה יעשה באמצעות צמד פרקים נוספים שעלו לשידור ב-20 בדצמבר 2018.
תקציר.
כאשר מכונת זמן ניסיונית נגנבת, מוטלת המשימה על פרופסור להיסטוריה, חייל ומהנדס ללכידת הפושע. בזמן ניסיונם לתופסו לומדים השלושה כי הוא מתכנן לשכתב את ההיסטוריה האמריקאית ולכל אחד מהם יש חיבור לתוכנית שלו, כמו גם לארגון המסתורי שמימן את פיתוח המכונה.